| Trakų autobusų stotis |
| --- |
|  |
| Stotis nuo transporto žiedo pusės |
| 

Trakų autobusų stotisTrakų autobusų stotis

54°38′00″š. pl. 24°56′05″r. ilg.﻿ / ﻿54.633292°š. pl. 24.934701°r. ilg.﻿ / 54.633292; 24.934701﻿ (Trakų autobusų stotis)Koordinatės: 54°38′00″š. pl. 24°56′05″r. ilg.﻿ / ﻿54.633292°š. pl. 24.934701°r. ilg.﻿ / 54.633292; 24.934701﻿ (Trakų autobusų stotis) |
|  |
| Vieta | Trakai, Vytauto g. 90 |
| Statusas | Naudojama |
| Architektas | Studija „313 Architects"(arch. J. Žalys, L. Vaičekauskaitė) |
| Statybų pradžia | 2022 m. vasario 11 d. |
| Statybų pabaiga | 2022 m. lapkričio 17 d. |
| Rangovas | UAB „Trastas" |
| Savininkas | UAB „Trakų autobusai" |
| Atidarymas | 2022 m. lapkričio 17 d. |
| Paskirtis | Autobusų stotis |

  

**Trakų autobusų stotis** – autobusų stotis, veikianti Trakuose, Vytauto g. 90. Įsikūrusi miesto pradžioje prie transporto žiedo, per kurį praeina kelias  **A16**  Vilnius–Prienai–Marijampolė , netoliese atsišakoja keliai  **107**  Trakai–Vievis  ir  **220**  Trakai–Rūdiškės–Pivašiūnai–Alytus . Trakų geležinkelio stotis stovi 0,6 km į pietus (Viniaus kryptimi). Aptarnaujami maršrutinių autobusų keleiviai. Naujoji autobusų stotis pastatyta 2022 m. Stotyje įdiegta srautų valdymo bei keleivių informavimo įranga, švieslentės viduje ir išorėje. Kartu su inkorporuotu prekybos centru yra bendro 2400 m² ploto, stočiai skirta 200 m². Po vienu stogu veikia pašto, telekomunikacijų bendrovės, vaistinė, prekybos centras, kiti komercinės paskirties objektai.

Istorija
--------

Prie įvažiavimo į Trakus stovėjęs sovietmečiu statytas autobusų stoties pastatas jau seniai buvo neremontuojamas, susidėvėjęs, blogai šildomas, viduje neturėjęs didesnių patogumų. Didelius turistų srautus pritraukiantis miestas ilgai neturėjo modernios autobusų stoties dėl užsitęsusių teisminių ginčų tarp statybų bendrovės ir Trakų istorinio nacionalinio parko direkcijos. Statinio projektas buvo parengtas dar 2016 m. Buvo baiminamasi, kad naujasis stoties ir prekybos centro pastatas disonuos su išskirtiniu Trakų kraštovaizdžiu. Galiausiai pusėms sudarius taikos sutartį, 2021 m. lapkritį senoji stotis pradėta griauti, o 2022 m. vasario mėnesį pradėta statyti naujoji. Į kertinio akmens kapsulę įdėtas raštas, pažymintis, kad naujasis statinys iškils Trakams minint savo 700 metų sukaktį. Vykstant statyboms keleiviai buvo aptarnaujami netoli Trakų turgaus įrengtoje laikinoje autobusų stotyje. Naujoji autobusų stotis atidaryta jau 2022 metų lapkričio mėnesį.

Kompleksą suprojektavo architektūros studija „313 Architects" (arch. J. Žalys, L. Vaičekauskaitė). Nestandartinio statinio forma, aukštis, apdaila ir netgi iškabų dydis buvo derinami su Trakų istorinio nacionalinio parko direkcija. Projektuojant objektą atsižvelgta, kad jis stovės prie transporto žiedo, tarp dviejų ežerų, todėl pastato fasadas lenktos formos, jis tarsi atkartoja ežerų vingius. Numatyta ir išskirtinė sienų apdaila – fasadas susmulkintas vertikaliomis plokštėmis, jis tarsi atspindi ežerų pakrantėse augančių nendrių vaizdą.

Maršrutai
---------

Stotį aptarnauja UAB „Trakų autobusai" – pagrindinė Trakų rajono savivaldybės įmonė, turinti „Vežėjo" statusą ir teikianti visuomenei būtinas keleivinio kelių transporto paslaugas. 2023 m. duomenimis, „Trakų autobusai" turėjo 26 autobusus, kurie važiavo 7 kryptimis. Patvirtinti 96 reisai tarpmiestiniais ir priemiestiniais maršrutais:

1. Trakų AS – Vievis (Vievio kryptis)
2. Trakų AS – Semeliškės (Semeliškių kryptis)
3. Trakų AS – Onuškis (Onuškio kryptis)
4. Trakų AS – Lentvaris
5. Trakų AS – Aukštadvaris (Aukštadvario kryptis)
6. Trakų AS – Paluknys (Paluknio kryptis)
7. Trakų AS – Vilnius (Vilniaus kryptis)
8. Trakų miesto maršrutas

Šaltiniai
---------

1. ↑  Pradėtos Trakų autobusų stoties statybos '*sa.lt*
2. ↑  Trakuose pradedama statyti autobusų stotis *statybunaujienos.lt*
3. ↑  Baigta statyti nauja Trakų autobusų stotis, statybos kainavo beveik 6 mln. eurų *15min.lt*
4. ↑  Atidaryta nauja Trakų autobusų stotis (nuotraukos) *madeinvilnius.lt*
5. ↑  Reconstruction of bus station with store on Vytauto str. 90, Trakai *313.lt*
6. ↑  Pagal išbandytą schemą. Nauja Trakų autobusų stotis glausis prie „Rimi" *pilotas.lt*
7. ↑  Trakus papuoš nauja autobusų stotis Archyvuota kopija 2021-12-09 iš Wayback Machine projekto. *trakai.lt*
8. ↑  Pagaliau Trakams negėda dėl autobusų stoties: fasadas atkartoja ežerų vingius *lrytas.lt*
9. ↑  UAB „Trakų autobusai". Maršrutai *trakuautobusai.lt*

Nuorodos
--------

|  |  |
| --- | --- |
|  | **Vikiteka: Trakų autobusų stotis** – vaizdinė ir garsinė medžiaga  |

* UAB „Trakų autobusai" internetinė svetainė